kardosdrur/scandi-wiki huggingface dataset:
Lene Hansen

Lene Hansen (født 31. oktober 1948) er en dansk politiker, der er tidligere folketingsmedlem for Socialdemokraterne. Hun blev valgt til borgmester i den gamle Brønderslev Kommune 1998-2002 og den nye Brønderslev Kommune 2010-2014, men sad allerede fra 1994 som menigt medlem af kommunalbestyrelsen. 

Hansen er uddannet lærer fra Hjørring Seminarium.

Under tiden som medlem af kommunalbestyrelsen, bestred hun posten som formand for social- og sundhedsudvalget og senere for børne- og kulturudvalget.

I 2002 blev hun opstillet som folketingskandidat i Hjørringkredsen, og efterfølgende valgt ind ved valget i 2005.

Som medlem af Folketinget, har hun primært med arbejdet i de respektive udvalg på social-, sundheds-, kommunal- og fødevareområderne. Desuden har hun sæde i Grønlandsudvalget og Færøudvalget, og har midlertidigt siddet med i Erhvervs- og Integrationsudvalget.

Referencer 

Tidligere folketingsmedlemmer fra Socialdemokraterne
Folketingsmedlemmer i 2000'erne
Lærere fra Danmark
Borgmestre fra Socialdemokraterne
Tidligere borgmestre fra Danmark
Karl Clausen

Karl Søren Clausen (15. august 1904 i Aabenraa – 5. december 1972 i Aarhus) var en dansk musikforsker, pianist, dirigent og komponist.

Clausen var elev i klaverspil i København af Roger Henrichsen. Han studerede ved Københavns Universitet og tog embedseksamen 1928 med tysk som hovedfag og musik og senere dansk som bifag. Derefter var han gymnasielærer ved Rungsted Statsskole 1928-1935 og senere ved Østre Borgerdyd Gymnasium i København 1935-1963. Jævnsides med sine gymnasieansættelser studerede han musikteori hos Hakon Andersen og virkede som kordirigent og lærer ved Danmarks lærerhøjskole 1941-1963 i korsang og kordirektion. I 1963 blev han lektor ved Aarhus Universitet.

Som komponist var han inspireret af 1920’ernes "nye saglighed". I 1938 fik han Det anckerske Legat og opholdt sig det følgende år i Paris, hvor han studerede komposition hos Darius Milhaud.

Hans hovedindsats var imidlertid rollen som musikforsker og formidler. Han foretog en omfattende indsamling af sangbøger og andre sangudgivelser, op mod 10.000 bind, som i dag findes på Syddansk Universitet i Odense. Desuden indsamlede han lydoptagelser i 1960’erne og starten af 1970'erne af folkelige sange fortrinsvis i Jylland og på Færøerne. Denne samling er konverteret til digitallyd og findes på over 400 CD’er. På denne baggrund lavede han en serie radioudsendelser og skrev i flere omgange om dansk sang. Han optog viser og kingosange på Færøerne fra 1967 til han døde i 1972. Hans datter, Marianne Clausen, fortsatte hans arbejde i 1973 og det resulterede i bogen Åndelig visesang på Færøerne, som blev udgivet i 1975. Hovedværket, Dansk folkesang gennem 150 år, udkom i 1958.

Musik 
 Klokken (skoleopera 1934)
 Tema med Variationer (orkester 1936)
 Blæserkvintet (1939)
 Fløjtekoncert (1940)
 Desuden en del sange og korarrangementer

Referencer

Eksterne henvisninger 
 
 Dansk Biografisk Leksikon 1979
 Om Sanghistorisk Samling 
 Om Sanghistorisk Samling 
 Om lydoptagelserne 
 Om Sanghistorisk Samling
 Der Kaiser ist ein lieber Mann ... Dansken har sejer vundet, hurra, hurra (Selvbiografisk skitse om sin skoletid)

Komponister fra Danmark
Klassiske komponister fra det 20. århundrede
Musikhistorie
Danskere i 1900-tallet
Gymnasielærere fra Danmark
Alumni fra Københavns Universitet
Tonkin-episoden

Tonkin-episoden betegner to påståede angreb foretaget af Nordvietnams flåde mod to destroyere fra USA's flåde, USS Maddox og USS Turner Joy. Angrebene skal have fundet sted 2. august og 4. august 1964 i Tonkin-bugten. Præsident Lyndon B. Johnson gav om aftenen d. 4. august en TV-transmitteret tale til det amerikanske folk, hvori han redegjorde og fremstillede de to påstået angreb, som "fjendtlige handlinger". Den 5. august sendte præsident Johnson en resolution til den amerikanske kongres – som blev godkendt af Kongressen d. 7. august og senere blev kendt som Tonkin-resolutionen – der bemyndigede præsidenten i at hjælpe ethvert sydøstasiatisk land, hvis regering blev anset for at være truet af "kommunistisk aggression". Resolutionen tjente som  præsident Johnsons lovgrundlag for at eskalere USA's engagement i Vietnamkrigen. Episoden ledte derfor til USA direkte involvering i Vietnamkrigen – i første omgang i form af bombninger af Nordvietnam og senere med direkte deltagelse af amerikanske soldater i landkrigen.

Senere undersøgelser, offentliggjort i en rapport der blev udgivet i 2005 af National Security Agency, indikerer at det sidste af angrebene sandsynligvis ikke fandt sted. Rapporten forsøgte også at modbevise en påstand om at medlemmer af præsident Lyndon B. Johnsons regering bevidst havde løjet om hændelsen. Robert McNamara har siden bl.a. i filmen "The Fog of War" indrømmet at det andet angreb "ikke fandt sted."

Referencer

Eksterne henvisninger 

Vietnamkrigen
Byret

En byret er en domstol tilknyttet en retskreds. Byretten er den mest lokale domstol, hvorfra sager kan ankes til de højere niveauer, Landsretterne, og derfra videre til Højesteret. Der findes en byret for hver retskreds i Danmark – i alt 24 – og her starter de fleste retssager. Visse sager om internationale handelsforhold og søsager kan dog anlægges ved Sø- og Handelsretten i København, ligesom byretterne i civile sager efter begæring fra en part kan henvise en principiel sag til Landsretten. 

Københavns Byret er Danmarks største byret og domstol for Københavns Retskreds. Den har til huse i Domhuset på Nytorv.

Administrationen af domstolenes virksomhed varetages af Domstolsstyrelsen.

Byretterne varetager ligeledes funktionerne som boligretten, fogedretten og skifteretten (funktionen som skifteret i insolvenssager varetages i Københavnsområdet dog af Sø- og Handelsretten).

Udover dette tredelte system af domstole, findes specielle retter og domstole, bl.a. arbejdsretten samt Sø- og Handelsretten.

Danmarks byretter
 
 Københavns Byret
 Retten i Esbjerg
 Retten i Glostrup
 Retten i Helsingør
 Retten i Herning
 Retten i Hillerød
 Retten i Hjørring
 Retten i Holbæk
 Retten i Holstebro
 Retten i Horsens
 Retten i Kolding
 Retten i Lyngby
 Retten i Nykøbing F.
 Retten i Næstved
 Retten i Odense
 Retten i Randers
 Retten i Roskilde
 Retten i Svendborg
 Retten i Sønderborg
 Retten i Viborg
 Retten i Aalborg
 Retten i Aarhus
 Retten på Bornholm
 Retten på Frederiksberg

Nordatlanten 
 Retten i Grønland, dækkende Grønland (desuden 4 kredsretter)
 Retten i Tórshavn, dækkende Færøerne

I det øvrige Skandinavien 

 I Sverige er Tingsrätten siden 1971 den lokale domstol og almene underret.
 I Norge er Tingretten siden 2002 den lokale domstol og almene underret, hvor den erstattede byrett og herredsrett.
 I Finland har man siden 1993 haft Tingsrätt () tilsvarende i Sverige.

Eksterne henvisninger
 Om byretterne på Danmarks Domstole

Jura
Retsvidenskab
Juridiske begreber
Danmarks retsvæsen
SPCK

SPCK (eller S.P.C.K., The Society for Promoting Christian Knowledge, tidligere Society for the Propagation of Christian Knowledge) er det ældste engelske – anglikanske – missionsselskab. Det blev stiftet 1698 af Thomas Bray, en anglikansk præst, sammen med en lille gruppe venner.

Selskabet blev dannet for at opmuntre kristen opdragelse og uddannelse, og fremstilling og uddeling af kristen litteratur, og det var i 1700-tallet den største fremstiller af kristen litteratur i Storbritannien.
  
SPCK deltog fra 1710 finansielt og logistisk i det missionsarbejde i Trankebar der udgik fra den danske Halle-mission ved udsendelsen af den tyske missionær Ziegenbalg dertil i 1705.

Se også 
 Missionskollegiet, 1714-1859

Eksterne henvisninger 
 SPCK, officiel hjemmeside

Kristendom
Tommy Petersen

Tommy Petersen eller oftest bare Tommy P. (født 15. august 1947 i København) er sanger, keyboardspiller og komponist.

Karriere 
Tommy Petersen dannede sit første band i januar 1962 på Holmegårdsskolen i form af trioen Tommys Band bestående af Tommy P. (piano), Svend Bonavent Larsen (trommer) og Niels Juul (trompet).

I juni 1962 forlod Juul gruppen, og Tommy P. og Bonavent Larsen dannede pigtrådsgruppen The Rocking Ghosts.

I maj 1963 forlod Tommy P. Rocking Ghosts og dannede umiddelbart efter The Giants. The Giants fik en lokal succes i ungdomsklubberne i Hvidovre.
I januar 1964 dannede Tommy P. pigtrådsgruppen Matadorerne og opnåede med dette orkester succes i såvel Danmark som i Vesttyskland. Tommy P. fortsatte med Matadorerne med en række skiftende besætninger indtil november 1966, hvor han etablerede Tommy P's Studio Group med Benny Rosenfeld(trompet), Allan Lundgaard (Sax) og Sonny Semler(Ventilbasun).

Studio Group var oprindeligt kun tænkt til tv-udsendelsen Klar i Studiet i oktober 1966, som en slags dansk super bigband, hvor gruppen spillede udsendelsens kendingsmelodi "The Way We Do It", der var komponeret af Tommy P. Gruppen var det første permanente beat-jazz-bigband i Danmark, og det turnerede med stor succes i hele Danmark samt flere gange på Thulebaserne på Grønland. Gruppen nåede at indspille en LP og en række singleplader, før gruppen i sommeren 1968 begyndte at gå op i sømmene. Tommy P. forsøgte sig umiddelbart efter studiogruppen som dansktopsanger, men uden held.

I efteråret 1969 dannede Tommy P. den progressive beattrio T.P. Smoke. Gruppen var primært inspireret af engelske undergrundsgrupper og opnåede en del ros og omtale omkring gruppens eneste LP i 1970. Gruppen optrådte overalt i Danmark ved diverse undergrundsarrangementer og deltog også i tyske rockfestivals. Turnerede endvidere en måneds tid i England. T.P. Smoke opløstes i 1971, hvorefter Tommy P. fortsatte en kort periode i det underholdningsprægede orkester Tommy P's Trio.

Tommy P. har i halvfjerdserne og firserne primært fungeret som solist og entertainer uden egentlig tilknytning til rock. Optrådte i dansk tv nytårsaften 79/80 med et gammelt rockmedley i en til lejligheden samlet gruppe med bl.a. Torben Lendager, tidligere medlem af Walkers, og Debbie Cameron.

Han deltog i dansk Melodi Grand Prix 1980 med "Syng en sang om evig fred". Han fulgte dette op samme år med at indspille LP'en Syng en sang om evig fred, hvor bl.a. Mogens »Django« Petersen (guitar), Jesper Thorup (trommer), og Per Oluf "Flob" Michael Hansen (bas) medvirkede.

Tommy P. har i firserne nok været mest kendt som arrangør af Miss Danmark-konkurrencer.

Tommy P. har udover at have komponeret en lang række melodier til Matadorerne og Tommy Ps Studio Group også komponeret til andre danske grupper og solister.

Diskografi 
Solo
 Handy-Man (1967)
 Syng en sang om evig fred (1980)

Referencer

Eksterne henvisninger 
 

Rockmusikere fra Danmark
Sangere fra Danmark
Komponister fra Danmark
Keyboardspillere fra Danmark
Personer fra København
Deltagere ved Dansk Melodi Grand Prix 1980
Østerby (Tønder Kommune)

Østerby (tysk: Osterby) ligger i Sønderjylland og er en meget lille landsby i Daler Sogn. Den hører til Tønder Kommune og befinder sig i Region Syddanmark. Før Kommunalreformen (2007) lå den i Højer Kommune. Navnet stammer fra, at landsbyen ligger "øst for en by" (i dette tilfælde Højer). I landsbyen er der små 100 husstande, hvoraf omkring 5 af dem er gårde. 

Fra Østerby er der 8 kilometer til Tønder.

Lokaliteter i Tønder Kommune
Foreningen Skånsk Fremtid

Foreningen Skånsk Fremtid blev stiftet i 1992 med det formål at støtte den skånelandske søsterforening Föreningen Skånelands Framtids og andre skånelænderes bestræbelser for øget selvstyre og for at oplyse om Skåne, Halland og Blekinges danske historie og kultur.

Med Øresundsbroen og Øresundsregionen er der skabt gode betingelser for at styrke fællesskabet over sundet. Skånsk Fremtid forestiller sig et fremtidigt Skåne som en selvstyrende region i Regionernes Europa med eget parlament. Af samme grund vil foreningen modvirke, at Sverige opdeler Skånelandene efter linjer, der savner historisk begrundelse, i et formodet forsøg på at svække den skånske identitet. Foreningen arbejder ligeledes for, at krigsbytte fra svenskekrigene bringes tilbage til Danmark og Skåne, og modsætter sig, at Øresundforbindelsen belastes med afgifter, som kan sinke sammensvejsningen af København og Malmø-Lund-området. 

Det er Skånsk Fremtids opfattelse, at Danmark med sin underskrift på fredsaftalerne er i sin gode ret til at forsvare det skånske mindretals rettigheder, men at danskerne har svigtet og fortsat svigter skåningerne af hensyn til det nordiske samarbejde.

Eksterne henvisninger 
 Foreningen Skånsk Fremtid 

Foreninger fra Danmark
Skånelandene
Etableret i 1992
Preikestolen

Preikestolen eller Prædikestolen er et fjeldplateau, på nordsiden af Lysefjorden i Forsand kommune, Ryfylke. Det er et kendt turistmål i regionen. Plateauet er nærmest fladt, ca. 25×25 m og har en højde på 604 moh. I gammel tid hed plateauet Hyvlatånnå (høvletanden). Op mod 140.000 personer besøgte Preikestolen i løbet af de fire sommermåneder i 2010. Fra plateauet er der god udsigt over Lysefjorden og højderne rundt om plateauet.

Det var formentlig en frostsprængning for 10.000 år siden som dannede Preikestolen. Kanten af isbræen lå da lige oven for fjeldet. Preikestolen har en flere meter dyb sprække tværs over plateauet som formentlig også er et resultat af frostsprængninger. Geologer har konkluderet at Preikestolen er stabil selv om mange ubegrundet tror at fjeldplateauet vil falde ned når de ser sprækken.

Adgang sker via en gangsti fra parkeringspladsen ved Preikestolhytten. I fugleflugt er der 3,8 km, men med en højdeforskel på 330 m og ujævnt terræn kan turen godt tage 2 - 2,5 time én vej.

Preikestolen blev besteget af klatrere for første gang i juni 2016.

Besøgstal 
Tallene er taget fra de fire sommermåneder.

 2004 – 78.000 personer
 2005 – 85.500 personer
 2006 – 95.000 personer
 2007 – 105.000 personer
 2008 – 118 .000 personer
 2009 – 125.000 personer
 2010 – 140.000 personer
 2011 –
 2012 – 155.000 personer
 2013 – 205.000 personer
 2014 - 350.000 personer

Referencer

Eksterne henvisninger 
 www.ryfylke.com
 Turplanlægger med kort over området 

Bjerge i Rogaland
Seværdigheder i Norge
Ryfylke
Kapkajak

Kapkajakken er en kajak til konkurrencebrug. 

Kapkajakken har gennem tiderne gennemgået en stor udvikling. Gennem mange år var Struerværftet i Danmark en førende producent af kapkajakker i dag er de største Nelo (Portugal), Plastex (Polen) og Vajda (Slovakiet). Kajakkerne produceres i træ, kulfiber, kevlar, glasfiber eller honeycomb. Så sent som til OL i år 2000, var det obligatorisk med breddemål på kajakken. Breddemål er en hvis bredde, som kajakken skulle have, da man mente det ville skabe lighed mellem alle roernes både. På samme måde som at der engang var regeler om bredde, er der i dag stadig regeler om længde, da det betyder en del for den vandlinje der bliver skabt bag båden. Jo længere båd, jo længere vandlinje og jo længere vandlinje, jo hurtigere kan man ro. 

Pagajen har omgået en endnu større forvandling end kajakken selv har. Den gamle klassiske flade pagaj, som hører firserne og før til, er nu blevet udskiftet med wingpagajen, som har nogle meget mere dråbe formede blade, og som har den effekt at den kan stå bedere fast i vandet. Denne wing pagaj, har også ændret materiale fra træ, til kul-fiber eller kevlar. 

Der konkurreres både på kortbane og marathon. 
Kortbaneregattaer afvikles på 200, 500 og 1000 m i K1, K2 og K4 (tallet fortæller hvor mange roere der er i kajakken). En enerkajak skal veje 12 kg og måle 520 cm, bunden må på intet sted være konkav.

De førerne lande gennem tiderne har været Tyskland og Ungarn, men også de nordiske lande har stået for gode resultater især i K1-1000 hvor den olympiske mester i mange år var norsk.

Marathon kan afvikles på den klassiske distance på 42190 m. men afvikles ofte på distancer der er kortere og typisk på korte rundbaner med overbæringer. På marathon skal enerkajakken veje mindst 8 kg og kan udstyres med manuel pumpe.

Både marathon og kortbane løbene, foretrækkes at blive afviklet på søer. Dog bliver marathon engang imellem afviklet på åer eller en lukket fjord. Da der på kortbane er regeler om dybden af vandet, for at man kan sammenligne tiderne imellem alle kortbane stævner, og dermed danne overblik over de bedste tider lavet nogensinde, skal der være de samme forhold, ikke kun i forhold til vanddybde, men også vindhastighed og strømninger i vandet.

Referencer 

Kajakker
Kajak
Hovedgruppe

En hovedgruppe er en underdeling af det periodiske system, hvor alle atomer har samme elektronbesætning i yderste elektronskal. Dette medfører også, at de nogenlunde har samme kemiske egenskaber. Det er nemlig elektronstrukturen i yderste skal, der bestemmer et grundstofs kemiske egenskaber.

Navne 
Nogle af hovedgrupperne har andre navne. Dette gælder
 1. hovedgruppe – alkalimetaller
 2. hovedgruppe – jordalkalimetaller
 7. hovedgruppe – halogener
 8. hovedgruppe – ædelgasser

Hovedgruppesystemet er dog blevet udkæmpet af et andet inddelingssystem. Med dette system bliver første og anden hovedgruppe til hhv. gruppe 1 og 2, mens tredje til ottende hovedgruppe er gruppe 13 til 18.

Grundstoffer
Periodiske system
Cinemazone

Cinemazone er en dansk filmportal på internettet med informationer om både danske og udenlandske film.

Eksterne henvisninger 
Filmportalen Cinemazone

Læringsnetsteder
Film i Danmark
Jans Koerts

Jans Koerts (født 24. august 1969) var en professionel hollandsk cykelrytter fra 1992 til 2005 og kørte blandt andet for Festina, Rabobank og til sidst Cofidis.

Doping 
I 2007 har han indrømmet brug af doping mens han kørte. han indrømmemede det ca. da Rabobank trak Michael Rasmussen ud af Tour de France 2007. Den hollandske cykelrytter fortryder dog ikke, at han har brugt doping. Han siger

" På et bestemt tidspunkt i karrieren kommer du til et punkt, hvor du må beslutte dig. Enten må du betragte din karriere som forfejlet, eller du deltager. Jeg besluttede mig til at deltage"

Eksterne henvisninger 
 

Mandlige cykelryttere fra Nederlandene
Saudafjorden

Saudafjorden er en fjordarm som strækker sig fra Sandsfjorden i Suldal og ind til byen Sauda. Saudafjorden er en sidegren til  Boknafjorden, og den  strækker sig op i den nordlige del af Rogaland fylke i Norge. Saudafjorden er en åben, vid fjord med en dybde på op i nærheden  af  400 meter.

Miljø
Inderst i fjorden ligger Sauda Smelteværk som i 1981 bl.a. tilførte fjorden ca. 100 ton mangan,  ca. 25 ton zink  samt ca. 2 tnn PAH.
Fjorden bærer præg af at være stærkt forurenet, og den inderste del af fjordbunden er dækket med et flere meter tykt lag af sediment som består af affaldsstoffer som er dumpet fra værket. Dumpningen pågik fra 1912 og frem til slutningen  af 1980'erne. PAH og tungmetaludslip akkumuleres i skæl og fisk. Omfattende tiltag er sat i gang for at vende udviklingen, og fjorden er blevet betraktelig renere i løbet af de sidste 20 år. Saudafjorden er ikke længere et af landets mest forurenede steder, og der er nu givet tilladelse til at  spise fisk, blåmusling og lignende fra fjorden. Fjorden blev også brugt som affaldsplads frem til 1970'erne. 

Rogalands geografi
Fjorde i Norge
Ryfylke
PAH

PAH har flere betydninger:
 Aromatiske kulbrinter – polyaromatiske hydrocarboner, som er en fælles betegnelse for aromatiske forbindelser i kondenserende ringsystemer
 Pulmonal arteriel hypertension – skyldes for højt blodtryk i lungernes mindre blodkar
Jenny Lewis

Jenny Lewis (født Jennifer Diane Lewis, 8. januar 1976 i Las Vegas, USA) er en amerikansk sanger, musiker og skuespillerinde.
Hun er forsangeren i det amerikanske indieband Rilo Kiley. I 2006 udgav hun sit første soloalbum, Rabbit Fur Coat, i samarbejde med The Watson Twins.
Som barn og ung var hun skuespiller og medvirkede i film som The Wizard, Troop Beverly Hills, Foxfire og Pleasentville. I 2001 kvittede hun skuespillerbranchen til fordel for musikken.

Jenny Lewis er tit involveret i andre pladeproduktioner end hendes egne. Hun arbejder f.eks. ofte med Bright Eyes og The Postal Service. Hun turnerer ofte med Ben Gibbard fra Postal Service/Death Cab for Cutie. 

I 2007 modtog hun "L.A. Pioneer Woman of the Year"-prisen i sit hjemland.
I 2008 udgav hun sit andet soloalbum, Acid Tongue. 

I 2010 indspillede og udgav Lewis et album med sin kæreste, musikeren Johnathan Rice, under navnet Jenny and Johnny.

Diskografi

Med Rilo Kiley 

 "The Initial Friend" (1999)
 "Take-Offs and Landings" (2001)
 "The Execution of All Things" (2002)
 "More Adventurous" (2004)
 "Under the Blacklight" (2007)

Solo 

 "Rabbit Fur Coat" (2006) (with The Watson Twins)
 "Acid Tongue" (2008)

Jenny and Johnny 
 "I'm Havin Fun Now" (2010)

Andre optrædender 

 Bright Eyes – "Lifted or The Story is in the Soil, Keep Your Ear to the Ground" (2002 · Saddle Creek)
 Cursive – "The Ugly Organ" (2003, Saddle Creek)
 The Postal Service – "Give Up" (2003, Sub Pop)
 The Good Life – "Album of the Year'" (2004, Saddle Creek)
 Dntel – "Dumb Luck" (2007, Sub Pop)
 Elvis Costello and the Imposters – "Momofuku" (2008, Lost Highway Records)
 Whispertown 2000-"Swim" (2009)

Eksterne henvisninger 

Sangere fra USA
Personer fra Nevada
Charles Wegelius

Charles ("Charly") Wegelius (født 26. april 1978 i Espoo, Finland) er en engelsk tidligere cykelrytter.

Wegelius voksede op i Yorkshire og havde sin professionelle debut som stagiare for det uheldige Linda McCartney Racing Team.

Under verdensmesterskaberne i 2005 i Barcelona valgte Wegelius ikke at køre for at støtte den britiske kaptajn, Roger Hammond, men valgte i stedet af køre for sit italienske hold. Wegelius blev pålagt at betale alle omkostninger ved udtagelsen, og i en officiel meddelelse sagde det britiske cykelforbund, at "det ville være svært at se" Wegelius blive udtaget til landsholdet igen.

Wegelius fik sin Tour de France-debut i 2007, men han havde tidligere kørt Giro d'Italia. Han sluttede prologen som nummer 91., 56 sekunder efter Fabian Cancellara.

Det var også under Tour de France 2007, han fik sine "15 minutter berømmelse" i Danmark i Danmark. Huxi Bach, vært på P3s Tour-program, udtog ham som kaptajn til sit manager-hold, Pedallieros. I programmet hørte man ofte om holdets helt specielle moral og om "Kaptajn Charles"' udfoldelser på de franske landeveje.

Eksterne henvisninger 

Mandlige cykelryttere fra England
Æres-Oscar

En Æres-Oscar gives til dem som Academy of Motion Picture Arts and Sciences beslutter har gjort et solidt og godt stykke arbejde gennem hele deres karriere og som har været med til at udvikle filmbranchen til det den er i dag. Prisen er et tegn på anerkendelse. Den ses som værende meget prestigefyldt. Mange har modtaget prisen gennem årene. Bl.a. Robert Altman, Robert Redford, Kirk Douglas og Walt Disney.

Modtagere

1920'erne

1930'erne

1940'erne

1950'erne

1960'erne

1970'erne

1980'erne

1990'erne

2000'erne

2010'erne

Referencer 

Oscar
Lucca (flertydig)

Lucca har flere betydninger:
 Lucca er en by i Italien.
 Lucca (provins) er en provins i Italien.
 Lucca (dansk pigenavn)
 Lucca (bog) er en bog af Jens Christian Grøndahl
 Lucca Sicula, en italiensk byi regionen Sicilien i Italie